泊赤岸微曉
作者：方回
朝代：宋

paragraphs: 今年夏雨水，浙右歲事失。
五月客杭城，市民幾不粒。
逮乎書雲前，稍稍喜晴色。
轉手又不然，一雪二十日。
豈止閭巷窮，大半缺衣食。
我窮尤自笑，亦嘗二千石。
今如故將軍，俗眼不見識。
下舟北關埭，泥水何狼籍。
離披一破傘，𣕕杌兩敗屐。
俗諺雨夾雪，未易得休息。
大雪復大雨，造物詎容詰。
柁師所見賃，脩廣僅數尺。
而我凡五人，卧處殊太窄。
初過臯亭山，垂近臨平驛。
有酒二三壺，聊以慰僕廝。
吁嗟歲云暮，何苦事行役。
馬援壯志已，阮籍窮途迫。
永夜不復眠，孤篷滴復滴。
天地豈不大，一葉寄茲夕。